LT Europos Sąjungos oficialusis leidinys C 147/21

Galutinė bylas nagrinėjančio pareigūno ataskaita dėl procedūros byloje COMP/F-1/38.338 – Kietoji galanterija, adatos

(pagal 2001 m. gegužės 23 d. Komisijos sprendimo 2001/462/EB, EAPB dėl bylas nagrinėjančių pareigūnų įgaliojimų tam tikrose konkurencijos bylose 15 ir 16 straipsnius – OL L 162, 2001 6 19, p. 21)

2009/C 147/14

Atsižvelgiant į sprendimo projektą galima daryti tokias pastabas:

Šios bylos pagrindas – „Entaco Ltd“ atstovo pateikta informacija ir 2001 m. lapkričio 7–8 d. pagal Tarybos reglamento Nr. 17 (1) 14 straipsnio 3 dalį Komisijos atliktas tyrimas keleto Bendrijos kietosios ir minkštosios galanterijos gamintojų bei Vokietijos sutvirtinimo technologijų gamintojų asociacijos (VTB) patalpose. Atlikdama minėtą tyrimą ir vėliau paprašiusi pateikti informacijos pagal Reglamento Nr. 17 11 straipsnį Komisija surinko dokumentus, įrodančius, kad sudarydamos susitarimus ir atlikdamos suderintus veiksmus EB sutarties 81 straipsnio 1 dalį pažeidė šios įmonės:

„William Prym GmbH and Co. KG“ ir „Prym Consumer GmbH & Co. KG“ („Prym“) Coats plc (dabar – „Coats Holdings Ltd“) ir „J & P Coats Ltd“ („Coats“), „Entaco Group Ltd“ ir „Entaco Ltd.“ („Entaco“).

2004 m. kovo 15 d. Komisija pagal Reglamento (EB) Nr. 2842/98 (2) 3 straipsnį nusiuntė prieštaravimo pareiškimą „Prym“, „Entaco“ ir „Coats“; „Entaco“ prieštaravimo pareiškimą gavo 2004 m. kovo 16 d., o „Coats“ ir „Prym“ – 2004 m. kovo 17 d. Atsakyti į prieštaravimo pareiškimą buvo galima iki 2004 m. gegužės 13 d.„Coats“ ir „Prym“ terminas buvo pratęstas iki 2004 m. gegužės 28 d.

2004 m. gegužės 5 d. gautas „Entaco“ atsakymas. „Coats“ ir „Prym“ atsakymai gauti 2004 m. gegužės 28 d.

Galimybė susipažinti su byla buvo suteikta nusiuntus kompaktinį diską su Komisijos bylos dokumentais. Jį šalys gavo 2004 m. kovo 26 d.

2004 m. balandžio 13 d. ir gegužės 5 d. raštu „Coats“ pateikė prašymą susipažinti su papildoma Komisijos bylos informacija, teigdama, kad kai kurie „Prym“ ir VBT patalpose nukopijuoti dokumentai galėtų būti naudingi jos gynybai. Be to, „Coats“ kritikavo tai, kad kai kurios prieštaravimo pareiškimo pastraipos buvo išbrauktos, nors jose pateikiama informacija buvo susijusi su svarbiais dokumentais.

2004 m. gegužės 3 ir 7 d. raštais aš sutikau, kad „Coats“ būtų perduoti beveik visi „Prym“ patalpose nukopijuoti dokumentai, kuriuos pastaroji per tą laiką pripažino nekonfidencialiais. Taip pat pažadėjau vėl į tekstą įtraukti beveik visas „Coats“ prašyme minėtas pastraipas. Taigi, per keletą dienų susijusi Komisijos tarnyba leido susipažinti su šia papildoma informacija.

Tačiau dėl kitų VBT patalpose nukopijuotų dokumentų laikiausi nuomonės, kad jie nebuvo pakankamai susiję su šia byla ir nebūtina juos atskleisti, todėl atmečiau „Coats“ prašymą su jais susipažinti. „Coats“ dėl to nepateikė prieštaravimų.

Šalys prašė būti išklausytos šioje byloje, todėl žodinis bylos nagrinėjimas įvyko 2004 m. birželio 18 d.

Po žodinio nagrinėjimo kiekvienai šaliai buvo pateikta nekonfidenciali kitų šalių atsakymo versija. Visoms šalims buvo pranešta, kad šiuos atsakymus galima laikyti naujais prieštaravimo pareiškime pateiktų tvirtinimų įrodymais. Šalys galėjo pateikti tolesnes pastabas per keturias savaites nuo informacijos gavimo datos.

Liepos 28 d., atsakydama į keletą per žodinį bylos nagrinėjimą iškeltų arba patikslintų klausimų, „Coats“ pateikė daugiau dokumentų. 2004 m. liepos 30 d.„Prym“ padarė tą patį.

2004 m. rugpjūčio 19 d.„Coats“ pateikė Komisijai memorandumą su pagrindiniais savo prieštaravimais dėl Komisijos bylos.

Komisijai pateiktame sprendimo projekte nurodomi tik tie prieštaravimai, apie kuriuos šalys turėjo galimybę pareikšti savo nuomonę.

Atsižvelgdama į minėtus argumentus, darau išvadą, kad šioje byloje į šalių teisę būti išklausytoms buvo tinkamai atsižvelgta.

Briuselis, 2004 m. spalio 19 d. Karen WILLIAMS

(1) 1962 m. vasario 6 d. Tarybos reglamentas Nr. 17. Pirmasis reglamentas, įgyvendinantis EB sutarties 85 ir 86 straipsnius (OL 13, 1962 2 21, p. 204).

(2) 1998 m. gruodžio 22 d. Komisijos reglamentas (EB) Nr. 2842/98 dėl šalių išklausymo nagrinėjant tam tikras bylas pagal EB steigimo sutarties 85 ir 86 straipsnius (OL L 354, 1998 12 30, p. 18).